Diari Oficial de la Generalitat Valenciana


Sumari del DOGV 7729, del 26-02-2016 (2016/1241)

ACORD de 18 de febrer de 2016, entre la Generalitat, a través de la Presidència, i l'Institut Valencià de Competitivitat Empresarial (IVACE), pel qual es formalitza l'encàrrec de col·laboració de l'IVACE amb el Consell Valencià de la Innovació, òrgan adscrit a la Presidència de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7729

Data del DOGV
:   26-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1241


Data del document
:   18-02-2016

Organisme emissor
:   Presidència de la Generalitat

Tipus de document
:   Acord

Anàlisi jurídica

ACORD de 18 de febrer de 2016, entre la Generalitat, a través de la Presidència, i l'Institut Valencià de Competitivitat Empresarial (IVACE), pel qual es formalitza l'encàrrec de col·laboració de l'IVACE amb el Consell Valencià de la Innovació, òrgan adscrit a la Presidència de la Generalitat. [2016/1241]  
Reunits  
D'una part, Emili Josep Sampio Morales, sotssecretari de Presidència, en nom i representació de la Presidència, departament al qual es troba adscrit el Consell Valencià de la Innovació, segons disposa l'article 1 del Decret 146/2015, de 18 de desembre, del Consell, de creació de l'esmentat òrgan, que actua en virtut de la delegació del President, efectuada per Resolució de 12 de febrer de 2015 (DOCV 17.02.2015).  
  
D'una altra part, Rafael Climent González, conseller d'Economia Sostenible, Sectors Productius, Comerç i Treball, que actua en la condició de president de l'Institut Valencià de Competitivitat Empresarial (d'ara endavant, IVACE).  
  
Exposen  
El Decret 146/2015, de 18 de setembre, del Consell, publicat en el Diari Oficial de la Comunitat Valenciana del 21 de setembre de 2015, va crear el Consell Valencià de la Innovació.  
Amb la finalitat de posar en funcionament, com més prompte millor, el Consell esmentat, cal dotar l'Oficina que es preveu en l'article 9 del Decret 146/2015, de 18 de setembre.  
Segons disposa l'article referit, l'Oficina del Consell Valencià de la Innovació podrà comptar, a proposta de la vicepresidència executiva, amb l'assistència tècnica d'altres organismes de la Generalitat, mitjançant l'adscripció, amb caràcter temporal, de personal tècnic necessari en funció dels treballs que es realitzaran.  
Amb aqueixa finalitat, el vicepresident executiu del Consell Valencià de la Innovació es va dirigir a la Sotssecretaria de la Presidència, per tal de proposar l'adscripció a l'Oficina del Consell indicat, per un període màxim d'un any, de quatre persones que prestaven serveis en l'IVACE, ja que, d'acord amb les funcions atribuïdes al Consell Valencià de la Innovació, regulades en l'article 3 del Decret adés esmentat, l'Institut és l'entitat que, per raó de la matèria, pot col·laborar en major mesura, en les tasques que té encomanades el Consell Valencià de la Innovació.  
  
Després de diversos contactes, i després de l'oportuna consulta a l'Advocacia General de la Generalitat, sobre la possibilitat de realitzar un encàrrec de gestió perquè el personal de l'IVACE col·labore en les tasques de gestió del Consell Valencià de la Innovació, es va emetre, amb data 18 de gener de 2016, un informe en el qual es conclou que l'encàrrec proposat és viable, sempre que quede circumscrit a matèries o activitats no estrictament contractuals; és a dir, que l'objecte no incloga prestacions pròpies dels contractes administratius a canvi d'una contraprestació dinerària equivalent al valor de la prestació i, a més, no tinga incidència en la dotació de tots i cadascun dels capítols de despesa assignada a la Presidència de la Generalitat.  
El règim de l'encàrrec de gestió està establit en l'article 15 de la Llei de Règim Jurídic de les Administracions Públiques i de Procediment Administratiu Comú (LRJPAC), que preveu la utilització d'aquesta figura per raons d'eficàcia o quan no es posseïsquen els mitjans tècnics idonis per a l'exercici de les activitats de caràcter material, tècnic o de serveis que s'encomanen.  
En conseqüència, ateses les esmentades raons d'eficàcia, atès el caràcter efímer del Consell Valencià de la Innovació, i atès què l'Institut Valencià de Competitivitat Empresarial compta amb personal que, pel seu perfil professional, per la seua experiència, i per l'activitat que desenvolupa, té les condicions perfectes per a col·laborar en la comesa que té atribuïda el referit Consell, les parts signants consideren que la millor solució per a portar endavant els objectius del Consell Valencià de la Innovació és la col·laboració entre la Presidència de la Generalitat i l'IVACE, mitjançant un acord que establisca les condiciones de la comanda de gestió corresponent.  
En virtut d'això, les parts, amb la representació que tenen, decideixen subscriure aquest acord per tal de formalitzar l'encàrrec de gestió que a continuació s'estableix, d'acord amb les següents  
  
Clàusules  
  
Primera. Naturalesa del conveni  
Aquest acord té naturalesa administrativa i es formalitza a l'empara del que disposa l'article 15.3 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Segona. Objecte de l'encàrrec  
Aquest encàrrec de gestió té com a objecte el suport tècnic i l'assessorament al Consell Valencià de la Innovació, per a l'elaboració del projecte de creació d'una Agència Valenciana de la Innovació, amb els objectius que es determinen en el Decret 146/2015, de 18 de desembre, del Consell; per a l'elaboració d'un informe de situació del Sistema Valencià de la Innovació; i per a la preparació de les iniciatives legislatives i materials, i de les actuacions de les administracions públiques que es consideren oportunes per a desenvolupar l'article 52 de l'Estatut d'Autonomia de la Comunitat Valenciana.  
Tercera. Forma d'execució  
Per tal d'assolir els objectius del Consell Valencià de la Innovació, l'IVACE posarà, a disposició d'aquell, quatre persones que presten serveis en l'Institut, les quals desenvoluparan la seua tasca durant la vigència d'aquest encàrrec, en la ubicació que, per part de la Presidència de la Generalitat, se'ls assigne. L'espai físic on hauran de desplegar les seues funcions tindrà les condicions i els mitjans materials i tècnics necessaris per dur a terme el seu treball.  
Quarta. Aportacions econòmiques. Clàusula de no despesa  
Aquest encàrrec no comporta l'assumpció d'obligacions de tipus econòmic per a cap de les dues parts. A més, l'aplicació i execució d'aquest acord, incloent-hi a aquest efecte tots els actes que es puguen dictar per al seu desplegament o execució, no podrà tindre cap incidència en les dotacions de tots i cada un dels capítols de despesa assignats a la Presidència, i a l'IVACE.  
Cinquena. Abast i límits de l'encàrrec  
Aquest encàrrec de gestió implica exclusivament la realització d'activitats tècniques o d'assessorament i no comporta la cessió de la titularitat de la competència ni dels elements substantius del seu exercici.  
  
Sisena. Vigència del conveni i règim de publicitat  
1. L'encàrrec de gestió previst en aquest conveni tindrà la mateixa vigència que l'establida per al Consell Valencià de la Innovació, en l'article 7 del Decret 146/2015, de 18 de setembre, del Consell.  
  
2. D'acord amb el que preveu l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el present acord es publicarà en el Diari Oficial de la Comunitat Valenciana.  
Setena. Extinció de l'encàrrec de gestió  
1. Aquest encàrrec s'extingirà:  
- Per mutu acord de les parts.  
- Per transcurs del termini de la seua vigència  
2. L'extinció de l'encàrrec abans de la finalització de la seua vigència haurà de ser objecte de la corresponent publicació en el Diari Oficial de la Comunitat Valenciana.  
Vuitena. Règim jurídic  
Per a la resolució dels dubtes i llacunes que es puguen plantejar en l'aplicació d'aquest acord caldrà ajustar-se al que disposa la Llei 30/1992, de Règim Jurídic de les Administracions Públiques i del Procediment Administratiu Comú.  
I, en prova de conformitat, les parts identificades més amunt signen aquest acord, en duplicat exemplar.  
  
València, 18 de febrer de 2016  
  
El sotssecretari de Presidència: Emili Josep Sampio Morales  
El president de l'Institut Valencià de Competitivitat Empresarial: Rafael Climent González.